
Parlamentul României

Camera Deputaţilor

	Comisia pentru muncă şi protecţie socială


	
	Comisia pentru sănătate şi familie


	Bucureşti, 18 martie 2019
	
	Bucureşti, 18 martie 2019

	Nr. 4c-9/879
	
	Nr. 4c-10/448


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra propunerii legislative privind unele măsuri în domeniul expertizării în securitate şi sănătate ocupaţională, trimis Comisiei pentru muncă şi protecţie socială şi Comisiei pentru sănătate şi familie pentru examinare pe fond, cu adresa 
nr.PLx 642/2018 din 29 octombrie 2018.
PREŞEDINTE, 




PREŞEDINTE,

ADRIAN SOLOMON



FLORIN BUICU
[image: image2.jpg]



Parlamentul României

Camera Deputaţilor

	Comisia pentru muncă şi protecţie socială
	
	Comisia pentru sănătate şi familie

	Bucureşti, 18 martie 2019
	
	Bucureşti, 18 martie 2019

	Nr. 4c-9/879
	
	Nr. 4c-10/448


RAPORT  COMUN

asupra propunerii legislative privind unele măsuri în domeniul expertizării în securitate şi sănătate ocupaţională
În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr.PLx 642/2018 din 29 octombrie 2018, cu dezbaterea pe fond, în procedură obişnuită, a propunerii legislative privind unele măsuri în domeniul expertizării în securitate şi sănătate ocupaţională.
Propunerea legislativă are ca obiect de reglementare crearea cadrului legal pentru desfăşurarea activităţii de expertizare în securitate şi sănătate ocupaţională, precum şi modalitatea de organizare şi funcţionare a profesiei de expert în securitate şi sănătate ocupaţională autorizat, respectiv prestarea serviciilor de către acesta. 

De asemenea, se propune înfiinţarea Uniunii Naţionale a Corpului Experţilor în Securitate şi Sănătate Ocupaţională din România.
La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.589/15.06.2018)

· avizul negativ al Consiliului Economic şi Social (nr.3073/05.06.2018)

· avizul negativ al Comisiei pentru învăţământ, ştiinţă, tineret şi sport  (nr.4c-11/321/13.11.2018)

· avizul negativ al Comisiei pentru drepturile omului, culte şi problemele minorităţilor naţionale (nr.4c-6/572/14.11.2018)
· avizul negativ al Comisiei pentru egalitatea de şanse pentru femei şi bărbaţi (nr.38/26.02.2019)
· punctul de vedere, negativ, al Guvernului (nr.1566/20.08.2018).

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut propunerea legislativă în şedinţe separate. 

Comisia pentru sănătate şi familie a examinat iniţiativa legislativă şi documentele însoţitoare în şedinţa din data de 11 decembrie 2018. La lucrări şi-au înregistrat prezenţa 16 deputaţi din totalul de 18 membri ai comisiei. 

În urma dezbaterilor şi a opiniilor exprimate, membrii Comisiei pentru sănătate şi familie au hotărât, cu majoritate de voturi (2 abţineri), respingerea propunerii legislative. 

Comisia pentru muncă şi protecţie socială a examinat iniţiativa legislativă şi documentele însoţitoare în şedinţa din data de 12 martie  2019. La lucrări şi-au înregistrat prezenţa 20 de deputaţi din totalul de 22 de membri ai comisiei. 

În urma dezbaterilor şi a opiniilor exprimate, membrii Comisiei pentru muncă şi protecţie socială au hotărât, cu majoritate de voturi pentru (4 voturi  împotrivă), respingerea propunerii legislative.
La dezbateri au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, reprezentanţii Ministerului Muncii şi Justiţiei Sociale.
Propunerea legislativă a fost respinsă de Senat în şedinţa din 24 octombrie 2018.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, cele două Comisii propun Plenului Camerei Deputaţilor respingerea iniţiativei legislative din următoarele considerente:

1. Profesia de expert în securitate şi sănătate ocupaţională/în muncă (ESSO) nu este armonizată la nivelul Uniunii Europene, aşa cum sunt profesiile sectoriale (medic, asistent medical generalist, arhitect, avocat etc). În cazul în care profesia de ESSO ar fi reglementată în statele membre ale Uniunii Europene sau Spaţiului Economic European şi al Confederaţiei Elveţiene potrivit legislaţiei proprii, ar urma să fie recunoscută între acestea în baza sistemului general de recunoaştere a calificărilor profesionale, reglementat de Directiva 2005/36/CE privind recunoaşterea calificărilor profesionale transpusă în legislaţia naţională prin Legea nr.200/2004 privind recunoaşterea diplomelor şi calificărilor profesionale pentru profesiile reglementate din România.
Astfel, se impunea trimiterea expresă în cuprinsul iniţiativei legislative la Legea nr.200/2004 şi corelarea cu prevederile acesteia, în scopul asigurării recunoaşterii şi exercitării profesiei în conformitate cu prevederile comunitare, a calificărilor profesionale obţinute în unul din statele membre ale UE/SEE/Elveţia, inclusiv în ceea ce priveşte prestarea temporară sau ocazională de servicii în România, la care nu se face nicio referire în iniţiativa legislativă.
2. Nu există concordanţă între obiectivele propuse în Expunerea de motive şi textul iniţiativei legislative. Spre exemplu: obiectivul referitor la clasificarea serviciilor externe pe două nivele, prezentat în Expunere, nu se regăseşte în textul iniţiativei legislative.

De asemenea, unele dispoziţii ale iniţiativei legislative pot fi interpretate ca fiind în contradicţie cu prevederile Directivei Consiliului 89/391/CEE privind punerea în aplicare de măsuri pentru promovarea îmbunătăţirii securităţii şi sănătăţii lucrătorilor la locul de muncă, transpusă prin Legea securităţii şi sănătăţii în muncă nr. 319/2006 (spre exemplu: iniţiativa legislativă obligă toţi angajatorii să realizeze evaluarea riscurilor numai cu experţi acreditaţi de Uniune şi să o revizuiască cel puţin o dată la 3 ani, iar Directiva prevede că angajatorii pot apela la servicii externe în cazul în care nu au capacitatea necesară realizării activităţilor de prevenire şi protecţie.)
3. Prevederile din iniţiativa legislativă referitoare la persoanele fizice şi juridice stabilite într-un stat membru al UE/SEE/Elveţia, care au fost supuse în aceste state unei proceduri similare celei de abilitare, sunt neclare şi pot crea confuzii privind respectarea regimului liberei circulaţii a serviciilor.
4. Iniţiativa legislativă nu corespunde exigenţelor de tehnică legislativă şi nu este corelată cu legislaţia existentă:
- nu conţine prevederi tranzitorii privind valabilitatea certificatelor de abilitare deja eliberate serviciilor externe de prevenire şi protecţie, ceea ce ar putea crea dificultăţi angajatorilor care au apelat la astfel de servicii pentru a asigura securitatea şi sănătatea în muncă.

- nu aduce plusvaloare în sensul creşterii calităţii serviciilor externe de prevenire şi protecţie, marea majoritate a acestora referindu-se la organizarea Uniunii ce se doreşte a fi înfiinţată; criteriile de acceptare în Uniune nu sunt diferite de cele existente şi, în plus, Uniunea nu oferă nimic în schimbul cotizaţiei pentru îmbunătăţirea formării experţilor.
- se elimină, pe de o parte, posibilitatea de a realiza anumite activităţi de prevenire şi protecţie de către un serviciu intern organizat la nivelul angajatorului şi, pe de altă parte, aduce atingere principiului responsabilităţii angajatorului potrivit căruia acesta are responsabilitatea asigurării securităţii şi sănătăţii salariaţilor.
- se precizează că activitatea ESSO autorizat se desfăşoară conform standardelor specifice acestei activităţi, dar în prezent, în România nu există standard ocupaţional pentru profesia de ESSO.
- se introduc noţiuni care contravin prevederilor legislaţiei în vigoare, inclusiv celor care transpun directive europene, dar şi noţiuni care nu sunt definite şi care pot crea confuzii în aplicare, cu atât mai mult cu cât sunt asemănătoare terminologiei utilizate deja în domeniul securităţii şi sănătăţii în muncă.
PREŞEDINTE,




PREŞEDINTE,

Adrian Solomon                                    Florin BUICU
SECRETAR,





SECRETAR,


Violeta Răduţ



         Cristina Elena Dinu
Întocmit,
Consilier parlamentar Adriana Breazu
Consilier parlamentar Florin Danciu

